Document ID: 32006R0640

NÕUKOGU MÄÄRUS (EÜ) nr 640/2006,
10. aprill 2006,
millega tunnistatakse kehtetuks Euroopa rahasüsteemi käsitlevad määrused (EMÜ) nr 3181/78 ja (EMÜ) nr 1736/79
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 308,
võttes arvesse komisjoni ettepanekut,
võttes arvesse Euroopa Parlamendi arvamust, (1)
võttes arvesse Euroopa Keskpanga arvamust, (2)
ning arvestades järgmist:
(1)
Nõukogu 18. detsembri 1978. aasta määrus (EMÜ) nr 3181/78 Euroopa rahasüsteemi kohta (3) annab Euroopa Valuutakoostöö Fondile volituse võtta liikmesriikidelt vastu valuutareserve ja emiteerida eküüsid. Euroopa Valuutakoostöö Fondi ülesanded võttis üle Euroopa Rahainstituut ja Euroopa Valuutakoostöö Fondi tegevus lõpetati. Seejärel võttis need ülesanded üle Euroopa Keskpank. Seetõttu ei ole kõnealune määrus enam asjakohane ning tuleks kehtetuks tunnistada.
(2)
Nõukogu 3. augusti 1979. aasta määruses (EMÜ) nr 1736/79 teatavate Euroopa rahasüsteemi raames antavate laenude intressitoetuste kohta (4) on sätestatud, et viie aasta jooksul alates määruse kohaldamise kuupäevast võib ühendus anda intressitoetusi teatavat liiki laenudele (Euroopa Investeerimispanga (EIP) laenudele, mida antakse investeeringute rahastamiseks vähem jõukates liikmesriikides, muu hulgas investeeringuteks infrastruktuuri). See viieaastane ajavahemik, mida ei pikendatud, lõppes 1984. aastal. Lisaks sellele pidi liikmesriik kõnealuse määruse artikli 1 kohaselt selleks, et saada toetusi, osalema Euroopa rahasüsteemi mehhanismides. Ka see tingimus viitab asjaolule, et määrus ei ole enam kohaldatav. Need uue rahastamisvahendi alusel antud EIP laenud, millele anti toetust, on praeguseks tagasi makstud. Seetõttu ei ole kõnealune määrus enam asjakohane ja tuleks kehtetuks tunnistada,
ON VASTU VÕTNUD KÄESOLEVA MÄÄRUSE:
Artikkel 1
Määrused (EMÜ) nr 3181/78 ja (EMÜ) nr 1736/79 tunnistatakse kehtetuks.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Luxembourg, 10. aprill 2006

Labels: 2
15
11